PIRMOSIOS INSTANCIJOS TEISMO (apeliacinių skundų kolegija) SPRENDIMAS
2009 m. birželio 8 d.
Byla T‑498/07 P
Erika Krcova
prieš
Europos Bendrijų Teisingumo Teismą
„Apeliacinis skundas – Viešoji tarnyba – Pareigūnai – Įdarbinimas – Bandomasis laikotarpis – Bandomojo laikotarpio pratęsimas – Bandomojo laikotarpio pabaigos ataskaita – Atleidimas iš pareigų pasibaigus bandomajam laikotarpiui – Pareigūnų tarnybos nuostatų 34 straipsnis – Tarnautojų teismo pareiga motyvuoti“
Dalykas: Apeliacinis skundas dėl 2007 m. spalio 18 d. Europos Sąjungos tarnautojų teismo (antroji kolegija) sprendimo Krcova prieš Teisingumo Teismą (F‑112/06, Rink. VT p. I‑A‑1‑0000 ir II‑A‑1‑0000), kuriuo siekiama panaikinti šį sprendimą.
Sprendimas: Atmesti apeliacinį skundą. Erika Krcova padengia savo ir Europos Bendrijų Teisingumo Teismo šioje instancijoje patirtas bylinėjimosi
išlaidas.
Santrauka
1.      Procesas – Sprendimų motyvavimas – Apimtis – Pareiga nuspręsti dėl kiekvieno nurodyto teisės pažeidimo
(Teisingumo Teismo statuto 36 straipsnis ir I priedo 7 straipsnio 1 dalis)
2.      Pareigūnai – Įdarbinimas – Bandomasis laikotarpis – Bandomojo laikotarpio pabaigos ataskaita – Pavėluotas parengimas
(Pareigūnų tarnybos nuostatų 34 straipsnis)
3.      Pareigūnai – Ieškinys – Asmens nenaudai priimtas aktas – Sąvoka – Parengiamasis aktas – Bandomojo laikotarpio pabaigos ataskaita
– Nepriimtinumas
(Pareigūnų tarnybos nuostatų 34, 90 ir 91 straipsniai)
1.      Nors Tarnautojų teismo pareiga motyvuoti savo sprendimus neapima reikalavimo išsamiai atsakyti į kiekvieną šalių nurodytą
argumentą, ypač jei argumentas nėra pakankamai aiškus ir tikslus bei nepagrįstas išsamiais įrodymais, jis turi išnagrinėti
visus jam nurodytus teisės pažeidimus.
(žr. 35 punktą)
Nuoroda: 2007 m. spalio 25 d. Teisingumo Teismo sprendimo Komninou ir kt. prieš Komisiją, C‑167/06 P, neskelbiamo Rinkinyje, 22 punktas.
2.      Pareigūnų tarnybos nuostatų 34 straipsnio tikslas užtikrinti, kad bandomajam laikotarpiui paskirtas pareigūnas galėtų pateikti
pastabas dėl jo vertintojo pateiktų vertinimų ir kad institucija turėtų pakankamai laiko priimti sprendimą dėl suinteresuotojo
asmens paskyrimo į nuolatinę tarnybą tą dieną, kuri, jei įmanoma, sutampa su paskutine bandomojo laikotarpio diena. Nors Pareigūnų
tarnybos nuostatų 34 straipsnyje nustatytų terminų nesilaikymas yra aiškių Pareigūnų tarnybos nuostatų reikalavimų pažeidimas,
dėl šio pažeidimo, kad ir kaip dėl jo tektų apgailestauti, negali būti paneigtas sprendimo atleisti iš tarnybos bandomajam
laikotarpiui paskirtą pareigūną dėl nepakankamų profesinių sugebėjimų galiojimas, jeigu buvo atsižvelgta į Pareigūnų tarnybos
nuostatų 34 straipsnio tikslą. Dėl to minėtas pareigūnas nepraranda galimybės, jeigu minėtu pažeidimu jam buvo padaryta žala,
prašyti atitinkamą instituciją ją atlyginti.
(žr. 45 punktą)
Nuoroda: 1973 m. liepos 12 d. Teisingumo Teismo sprendimo di Pillo prieš Komisiją, 10/72 ir 47/72, Rink. p. 763, 23–25 punktai; 1982 m. kovo 25 d. Teisingumo Teismo sprendimo Munk prieš Komisiją, 98/81, Rink. p. 1155, 8–10 punktai; 1992 m. balandžio 1 d. Pirmosios instancijos teismo sprendimo Kupka-Floridi prieš ESRK, T‑26/91, Rink. p. II‑1615, 20 punktas; 1997 m. kovo 5 d. Pirmosios instancijos teismo sprendimo Rozand-Lambiotte prieš Komisiją, T‑96/95, Rink. VT p. I‑A‑35 ir II‑97, 68 punktas ; 1999 m. rugsėjo 21 d. Pirmosios instancijos teismo sprendimo Trigari-Venturin prieš Vertimų centrą, T‑98/98, Rink. VT p. I‑A‑159 ir II‑821, 74 punktas.
3.      Bandomojo laikotarpio pabaigos ataskaita yra parengiamasis aktas, rengiamas vykstant procedūrai, kurios vienintelis tikslas
leisti Paskyrimų tarnybai priimti sprendimą paskirti į nuolatinę tarnybą bandomajam laikotarpiui paskirtą pareigūną po bandomojo
laikotarpio arba prireikus atleisti jį iš tarnybos dėl nepakankamų profesinių sugebėjimų. Todėl bandomojo laikotarpio pabaigos
ataskaitos teisėtumą suinteresuotasis asmuo gali ginčyti tik netiesiogiai, grįsdamas ieškinį dėl galimo Paskyrimo tarnybos
sprendimo atleisti jį iš tarnybos pasibaigus bandomajam laikotarpiui remiantis minėtoje bandomojo laikotarpio pabaigos ataskaitoje
pateiktais neigiamais vertinimais.
(žr. 56 punktą)